নবমীর রাতে নাবালিকাকে গণধর্ষণ! চাঞ্চল্য মুর্শিদাবাদে

ওয়েব ডেস্ক : ঠাকুর দেখাতে নিয়ে যাওয়ার নামে নাবালিকাকে গণধর্ষণ! এমনই এক চাঞ্চল্যকর ঘটনা ঘটল মুর্শিদাবাদে (Murshidabad)। এই ঘটনায় ৩ যুবককে গ্রেফতার করেছে পুলিশ (Police)। ইতিমধ্যে নির্যাতিতার পরিবারের তরফে দোষীদের কঠোর সাজা দেওয়ার কথা ঘোষণা করা হয়েছে।

জানা গিয়েছে, ওই নাবালিকা মুর্শিদাবাদের বহরমপুরের (Bahrampur) সাটুই এলাকার পোড়াডাঙ্গা গ্রামের বাসিন্দা। নবমীর রাতে ওই নাবালিকাকে এক যুবক ঠাকুর দেখতে নিয়ে যাবে বলে জানিয়েছিল। ওই যুবক প্রতিবেশী হওয়ার কারণে নির্যাতিতার পরিবারের সদস্যরাও এতে রাজি হয়ে যায় বলে খবর।

আরও খবর : ফের জল ছাড়ার পরিমাণ বাড়াল DVC, ভাসবে কোন কোন অঞ্চল?

সূত্রের খবর, ওই যুবকের দুই বন্ধু মদ্যপ অবস্থায় এক কার্লভাটের সামনে বসেছিল। অভিযোগ, এর পরেই ওই নাবালিকাকে টানতে টানতে একটি ইট ভাটায় নিয়ে যায় অভিযুক্তরা। সেখানে ওই নাবালিকার উপর নির্যাতন চালানো হয় বলে অভিযোগ। এর পরে কোনওক্রমে বাড়ি ফিরে গোটা বিষয়টি পরিবারের কাছে জানায় ওই নির্যাতিতা।

ঘটনার পর সাটুই পুলিশ (Police) ফাঁড়িতে নাবালিকার পরিবারের তরফে অভিযোগ জানানো হয়। এর পরেই তদন্তে নেমে ৩ অভিযুক্তকে গ্রেফতার করে পুলিশ। তাদের নাম সুব্রত ঘোষ, মনোজ ঘোষ এবং সুমন মণ্ডল। বৃহস্পতিবার তাদেরকে তোলা হয়েছিল বহরমপুর আদালতে। সেখানে তাদেরকে জেল হেফাজতের নির্দেশ দেন বিচারক।